Beszámoló a Feltámadási menet 
Szeged-Szentmihály - Szeged-Tarjánváros 
útvonaláról
Ötödik alkalommal érkezett meg a Feltámadási menet szárnyas keresztje május 20-án a Szeged-Tarjánvárosi Szent Gellért Templomba. A Szeged-Szentmihályi hívek zarándoklatát lelkipásztoruk vezette ünnepi ruhájában, mely a felszalagozott kereszttel együtt szívet dobogató érzést adott.

A kereszt érkezését harangzúgás és a mihálytelki zarándokok énekszava kísérte, melybe mi, fogadók is becsatlakoztunk. A templom előtt dr. Thorday Attila atya, Szeged-Szentmihály plébánosa és dr. Benyik György atya, Szeged-Tarjánváros plébánosa mondott köszöntő szavakat, majd a kereszttel együtt bevonultunk a templomba és kezdetét vette a szentmise. György atya homíliájában elmondta, hogy a Szeged-Csanádi Egyházmegye, ahol épp a kereszt tartózkodik, szintén megsínylette a trianoni döntést: területének több mint háromnegyed része az anyaországon kívülre került. A püspökség nagyobb része Romániába, a kisebbik része Jugoszláviába került, és egy egészen kis hányad maradt Magyarországon.

Az áldás előtt felkerült a mi közösségünk szalagja is, melyet egy nagycsalád vitt az oltárhoz és az édesapa kötött fel. A Szentmisét Mária litánia zárta, melyet agapé követett. 

Hét óra után pedig kezdetét vette a Család évéhez kapcsolódó Taizei imaóra: a verseket, imákat nem csak a plébánosunk és a közösség felnőtt tagjai, hanem a gyerekek is mondták! Egy testvérpár pedig a zenei szolgálatba is bekapcsolódott, melyet a kántorunk, Tóthné Cseh Erika és a férje, Tóth Tibor vezettek. Közben pedig közösségünk családi programjain, kirándulásain készült képeket is láthattunk.
Képek: http://tinyurl.com/3ryhb4n
Beszámoló a Feltámadási menet 
Szeged-Tarjánváros – Algyő - Szentes
útvonaláról
Másnap délután, 21-én 3 autóval indultunk el a következő stáció állomásra, közben azonban megálltunk Algyőn. Rövid imádság után felkerült a Szent Anna plébániai közösség szalagja is, és indultunk tovább Szentesre. 
A Szent Anna Templom előtt vártak bennünket a helyi közösség tagjai. Bejan Topsin Valentin atya és Halmai István (az egyházközségi képviselőtestület jegyzője) köszöntő szavai után a mi cserkészeink bevitték a templomba a szárnyas keresztet, ahol a helyi cserkészek vették át és kötötték rá szalagjukat. Ezután kezdetét vette a szentmise, melyet Túri Kis István atya lelkeket erősítő és melegítő szavai a zarándoklatról tettek még ünnepélyesebbé. A napot a szentesiek-szegediek közös agapéja zárta. Örültünk, hogy 3 év után ismét találkozhattunk ezzel a közösséggel is! (Tavaly és tavaly előtt nálunk Hódmezővásárhely volt a zarándoklat következő állomása.) Hazaérkezve még betértünk a templomunkba, rövid hálaadásra.

Képek: Szeged-Tarjánváros - Algyő: http://tinyurl.com/3hl39kd
Algyő - Szentes: http://tinyurl.com/42vpgw8
Köszönjük, hogy ismét részesei lehettünk a Feltámadási menet zarándoklatának!

„És hogyha minden búra, bajra válik, / Romok között is hirdetem halálig, 

Erős, nagy hittel, rendületlenűl: / Legyen bár sorsunk még oly mostoha, 

Él a magyar s nem veszhet el soha!” 
/Ábrányi Emil/
A beszámolókat készítette: Fodor Mónika
